Gynał skōńczyła sie runda rewanżowo w Ekstraklasie a hneda ôstatni 7 szpilōw, w kerych Ruch Chorzōw bydzie sie musioł prać ô kożde ôko coby niy sfurgōnć. W tym kluczowym mōmyncie z Niybieskimi żegno sie tryner Waldek Fornalik, a dō nikerych Waldek King – ôstatnio nadziejo Ruchu. Tera pōmōc mo inkszo klubowo legynda…
Problymy licyncyjne, ujymne punkty, straty ważnych fusbalistōw, dłōgi, zalygłości w wypłatach itd. nazbiyrało sie tego trocha. ôdynści Waldigo to yno jedyn z cołkij litani problymōw, kere tropiōm Niybieskich. Eźli niy ôkoże sie tym gwoździym-krokwiokiym do truły? Forgot szkoda by było. Tym bardzij, że Ruch pokozoł latoś, że we fusbal grać poradzi. Naklupoł na dyć Legii na wyjeździe (1:3), wygroł tyż z Lechiōm u sia (2:1). Wtedy zdało sie, że te klocki po lekku zaczynajōm sie ukłodać i Waldi zaś rychtuje jakiś mały cud. Tera już wiymy, że Fornalik tym razym niy dokludzi Niebieskich do happy end-u…
W swoim ôświadczyniu Waldi ofyn pedzioł, że ni mōg strzimać telkij sytuacji, w kerej niy czuje sie ôn „wyłōncznie ôdpowiedzialny za wyniki”. Do tego dokludziyły bezmałaś „wydarzynia ôstatnich miesiyncy – w tym szczególnie ôstatnich dni”. To, że w Chorzowie brakuje piniyndzy i skuli tego wyprzedowo sie groczy tajymnicōm niy było nigdy. Zdało sie, że Waldi do tego przibadoł. Niydowno jednak skuli braku wypłat szprajcli sie fusbaliści i niy wyleźli na tryning. W ôstatnim tydniu prezydynt Chorzowa pokozoł skala problymu. Ruch do 15 maja musi spłacić 5 mln zł dłōgu wzglyndym fusbalistōw US i ZUS-u, coby dostać licyncjo na nastympny sezōn.
Ciekawe, że prezes Paterman na ôdynści Fornalika bōł już prziszykowany. Wartko dowiedzielimy sie, że zastōmpi go chop, kerego tak rychtyk niy trza kibicōm Niybieskich przedstawiać, to były snajper Ruchu i Panathinaikosu, Krzysztof Warzycha. Fusbalista wybitny, ale tryner sztyjc niydoświadczōny. Bydzie mioł swoji 5 minut coby sie w Polsce zareklamować, ale trza pedzieć ofyn utrzimani abo spadek tak czy tak zrobi ekipa Fornalika, chocioż już bez Waldka…
szl_Latn szl_Latn szl_Latn szl_Latn